L'alcalde participa en la compareixença oficial de Les Corts sobre la Llei d'Àrees Industrials
02 de febrer 2018

​ ![](/media/wrqcaqdz/96img_7688_cuerpo.jpg)  

L'alcalde de Sagunt, Quico Fernández, ha participat este matí en la compareixença oficial de Les Corts sobre la Llei d'Àrees Industrials. Fernández ha comparegut en la Comissió d'Indústria, Turisme i Comerç, a més de com a alcalde de Sagunt, com a vicepresident de la Federació Valenciana de Municipis i Províncies.

Segons ha explicat Fernández, la Llei d'Àrees Industrials és “**una llei molt innovadora en l’àmbit estatal i fins i tot europeu, en el sentit que crea una nova figura per a la gestió dels polígons industrials que és l'entitat de gestió i modernització, que aclarix de quina forma han de conservar-se, mantenir-se, millorar-se i promocionar-se, d'una manera innovadora, les àrees industrials. Esta és una qüestió que en la nostra ciutat és essencial**”.

Estes entitats de gestió i modernització poden ser públiques, privades o público-privades. L'alcalde ha assenyalat que la implicació de les entitats municipals “**és fonamental. Si volem que els polígons siguen competitius i que oferisquen els millors serveis possibles a les empreses, hem de crear les entitats que gestionen estos polígons, perquè els ajuntaments quasi mai tenen la capacitat de gestionar adequadament els polígons per a dotar-los de tots els serveis i infraestructures**”.

Les empreses, a més de la ubicació i del preu del sòl industrial, “**allò que volen és tindre bons serveis, bones connexions a les xarxes, bons serveis per als seus treballadors, tot allò que podríem dir excel·lència i qualitat. Per este motiu, en esta llei el protagonisme dels ajuntaments està claríssim, ja que és l'ajuntament qui sol·licita, autoritza, controla i participa amb estes entitats perquè les àrees industrials estiguen en les millors condicions possibles**”, afirmava Fernández.

Durant la compareixença, alguns portaveus dels grups polítics de Les Corts han suggerit la creació d'un tercer impost per a la prestació de serveis i per la seua banda Fernández ha mostrat la seua disconformitat ja que “**els ajuntaments han de prestar serveis bàsics com són el subministrament d'aigua o la recollida de residus**”. A més, ha afegit la incorporació d'iniciatives de participació de les pròpies empreses o una política de bonificació fiscal perquè les empreses “**no paguen dos vegades pel mateix servei, perquè el que sí que estan disposades a fer és pagar una miqueta més per a poder tindre una dotació millor**”.

Com a conclusió, l'alcalde de Sagunt i vicepresident de la Federació Valenciana de Municipis i Províncies ha valorat positivament la compareixença d’este matí ja que “**ha sigut satisfactòria per a tots, hem aclarit dubtes i espere que la llei entre en vigor abans d'estiu si fóra possible, ja que açò ens ajudarà, especialment als ajuntaments que tenen un àmbit industrial important i potent, a gestionar millor i a ser més competitius de cara a la promoció de la nostra economia**”.

*   [](http://www.facebook.com/sharer.php?u=https://aytosagunto.es/va/actualitat/l-alcalde-participa-en-la-compareixenca-oficial-de-les-corts-sobre-la-llei-d-arees-industrials/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-participa-en-la-compareixenca-oficial-de-les-corts-sobre-la-llei-d-arees-industrials/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-participa-en-la-compareixenca-oficial-de-les-corts-sobre-la-llei-d-arees-industrials/ "Linked In")
*   [](mailto:?body=https://aytosagunto.es/va/actualitat/l-alcalde-participa-en-la-compareixenca-oficial-de-les-corts-sobre-la-llei-d-arees-industrials/)